En línia amb altres ciutats del món, Nova York es planteja un sistema de telefèric urbà.
Serviria per salvar l'East River i ajudar a descongestionar la xarxa de metro.
L'East River Skyway és un projecte de transport públic per al front aquàtic de Brooklyn, a Nova York, zona on darrerament s'ha assistit a desenvolupaments urbanístics que han comportat un augment de la població.
L'East River Skyway vol contribuir a treure passatgers de la xarxa de transport subterrani perquè utilitzin un sistema de cistelles suspeses la xarxa del qual s'aniria desenvolupant en diferents fases.
Val a dir que aquesta nova infraestructura de transport arriba en una època dolça per al telefèric urbà, amb múltiples projectes en desenvolupament arreu del món, ja que cada cop més es considera que és un sistema apte per al transport públic de masses, més enllà de l'ús quasi exclusivament recreatiu que solia tenir abans.
Cal recordar, en aquest sentit, el telefèric urbà de La Paz, per esmentar-ne només un exemple.
CityRealty, la companyia immobiliària que projecta l'East River Skyway, creu que el creixement sostingut dels corredors residencials i comercials entre Manhattan, Brooklyn i Queens està posant al límit la capacitat d'absorció de la línia L del metro novaiorquès, i diu que aquesta línia difícilment podrà fer front a l'augment de demanda que experimentarà quan projectes residencials com els de Greenponint Landing o Brooklyn Navy Yard estiguin enllestits.
Val a dir que en hores punta la línia L encara no posa en circulació els 26 trens per hora que té com a límit de capacitat, tot i que s'hi acosta.
En qualsevol cas, augments de la capacitat del metro comporten actuacions molt costoses, i si s'hi ha de fer nova infraestructura, els costos es disparen: en aquest sentit, els promotors de l'East River Skyway invoquen el fet que la construcció de sistemes aeris en altres ciutats nord-americanes (com Austin i Portland) ha tingut un cost d'entre 3 i 12 milions de dòlars per milla, enfront els 36 milions per milla de la xarxa tramviària i els 400 milions per milla de la xarxa de metro.
Val a dir que el projecte també té els seus detractors, que argumenten que la línia L de metro encara pot absorbir desenes de milers de passatgers més al dia, mentre que els desenvolupaments urbanístics més immediats a la zona que serveix la línia comporten la construcció de tot just 2.300 habitatges -que, a més, estaran tan a prop de l'estació de metro de Marcy Avenue, de les línies J, M i Z com de la de Bedford Avenue, de la L, que és la que suposadament està assolint els seus límits de capacitat.
Ara bé, això no treu que els més de 5.000 passatgers per hora que l'East River Skyway podria transportar en cada sentit suposarien, certament, un important alleujament per a la xarxa de metro, encara que no estigués al caire del col·lapse.
A més, cal considerar altres factors, com el cost relativament baix d'aquesta proposta enfront d'altres de transport públic; el temps de trajecte competitiu, xifrat en uns 5 minuts entre Manhattan i Williamsburg; i, per què no, la possibilitat de moure's en un mitjà transport públic força més agradable i relaxant que el metro.
Possibles rutes del sistema de cabines aèries per a Nova York, en diferents fases.
La primera, en verd, uniria el Lower East End de Manhattan amb Williamsburg i Brooklyn Navy Yards.
Per a més endavant quedarien ONU - Williamsburg per Roosevelt Island i Long Island City (blau), i Lower Manhattan - Brooklyn Navy Yards per Dumbo (vermell).
Infraestructura dedicada al transport col·lectiu, Nous vehicles i modes